นายธวัชชัย รัตนะพิสิฐ ประธานคณะอนุกรรมการกลุ่มซูริมิและผลิตภัณฑ์ปลาสมาคมอาหารแช่เยือกแข็งไทย กล่าวถึงสถานการณ์การส่งออกซูริมิว่า แนวโน้มราคาซูริมิตกต่ำต่อเนื่อง และผู้นำเข้าญี่ปุ่นชะลอสั่งซื้อซูริมิจากไทย จึงมีการหารือในกลุ่มผู้ผลิต และมีมติของคณะอนุกรรมการฯ ว่า โรงงานซูริมิในไทย จะมีการควบคุมปริมาณการผลิตซูริมิให้ลดลงจนถึงสิ้นปีนี้ หรืออาจถึงไตรมาส  1  ปีหน้า ซึ่งสอดคล้องกับในช่วงนี้เนื่องจากเป็นช่วงฤดูมรสุม ทำให้เรือประมงจับปลาได้น้อยลง และเน้นการจับปลาและหมึกที่มีมูลค่ามากกว่าแทน เรือประมงบางส่วนเห็นว่าการออกเรือแต่ละเที่ยวขาดทุน เพราะจับปลาได้น้อย จึงมีการจอดเทียบท่าและซ่อมแซมเรือ เพื่อเตรียมเรือไว้ใช้ในช่วงหมดฤดูมรสุม ทำให้ปริมาณปลาเข้าตลาดน้อยลง ในส่วนราคาปลาป่นมีแนวโน้มลดต่ำลงเช่นกัน เนื่องจากโรงงานอาหารสัตว์ได้นำเข้าเนื้อป่น และกระดูกป่น ซึ่งมีการปรับลดภาษีนำเข้าจากการทำ FTA เข้ามาทดแทนปลาป่นเฉลี่ยเดือนละถึง  15,000  ตัน โดยเฉพาะในเดือนตุลาคม  2551  มีการนำเข้าถึง  30,000  ตัน